33 beboere på Plejecenter Kastaniegården i Frederikshavn blev evakueret, efter en beboer satte ild til sin madras.

En 64-årig kvindelig beboer satte natten til fredag ild til sin madras og seng i en lejlighed på et plejecenter i Frederikshavn. Det lykkedes ikke kvinden selv at slukke ilden igen, og klokken 01.05 blev Nordjyllands Beredskab tilkaldt, da branden var begyndt at udvikle kraftig røg. Røgen betød, at alle 33 beboere på plejecenteret blev evakueret. Det fortæller Per Jørgensen, der er vagtchef ved Nordjyllands Politi. Da flammerne var slukket, og der var blevet luftet godt ud, fik beboerne atter lov til at komme ind i deres lejligheder. Den 64-årige kvinde blev sigtet for forsætlig brandstiftelse og indlagt på psykiatrisk afdeling. Ingen beboere led overlast ved branden.